GARA-GARA JUDI
Oleh: Rhijal Jhali, Martapura
Ada kisah di Kampung Jingah Rabit. Ada kananakan nang bangaran Anang Pilanduk. Urangnya ni katuju banar bajudi wan bamabuk-mabukan. Jaka pang manang bila bajudi, kalah tarus sampai tasanda-sanda baju salawar. Suah bulik ka rumah basimpakan haja lagi saking gilanya wan judi.
Hari itu Anang Pilanduk kabalujuran manang, uma ae himung banar inya. Lalu ditukarakan ka gajah (minuman). Jadi rahatan handak bulik ka rumah, Anang Pilanduk ne liwar mabuknya. Saking mabuknya, kada bajalan lagi buliknya, tapi batingkaung. Di tangah jalan batamuan wan Utuh Kalimbuay di ril karita api bakas jaman bahari.
“Napa ikam batingkaung Nang?” jar Utuh bingung. “Mabuk banar saku nih?”
“Sapa nang mabuk, Tuh?” jar Anang. “Unda ni handak maambil kalayangan, tapi tangganya panjang banar, mulai tadi kada sampai-sampai haja Unda.”
“Dasar kada waras saikung nih,” jar Utuh sambil bajauh.
(Tatawa hulu nah, kisahnya balum habis lagi, admin)
Jadi singkat kisah, Anang ne handak main judi pulang, tapi inya kada baduit, habis ditukarakannya kaminuman sumalam. Apa-apa hudah habis tasanda, bingung ae Anang ne mamikirakan sambil tasandar di puhun nangka.
Lalu timbul pikiran manyuntan. Jadi pas tangah malam, Anang ne mulai beraksi. Lalu masuk ae inya ka lalungkang rumah urang. Pas nang dimasuki ne kamar puang, kadada urangnya, dapat amas inya di situ.
Bangaran si inya balum puas, balalu masuk pulang ka kamar nang sabuting, pas rahatan kusung jua. Dapat duit tam sakabat inya.
Tapi tatap kada handak bulik jua lagi, sualnya handak malihati kamar nang ka-3, dalam hatinya, “Nyata dah banyak lagi isinya.”
Rahatan asik balilihat, pas kabalujuran mati lampu. Jadi bagamat ae inya mambuka lawa kamar. Sakalinya dilihatnya ada umbayang bibinian nang pina bagus atawa mungkal jar urang tu.
Kada pina panjang pikir lagi, langsung dirungkup atawa dilukupi si Anang ae umbayang tadi. Nang kaya cacing, guliatan badudua. Kada lawas, kira-kira 10 manitan banyala lampu. Takajut Anang malihat bibinian tadi.
Lalu baucapai bibinian ne, “Lagiiiiii Cuuuuuuuu!!”
Langsung habang muha Anang, dapatnya nini-nini tuha sakalinya. Bukah kada karuan tampuh si Anang ne, sampai bungkas tawing rumah dirumpaknya.
kac_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn